แนวโน้มหุ้นแกว่งแคบหลังยังไร้แรงหนุน
นักวิเคราะห์ฯคาดตลาดหุ้นไทยเช้านี้แกว่งแคบ เหตุยังไร้ปัจจัยใหม่หนุน
13 พ.ย. 2555

นักวิเคราะห์ฯคาดตลาดหุ้นไทยเช้านี้แกว่งแคบ เหตุยังไร้ปัจจัยใหม่หนุน
นายเกียรติก้อง เดโช นักกลยุทธ์ บล.ซีไอเอ็มบี(ประเทศไทย) กล่าวว่า ตลาดหุ้นไทยเช้าวันนี้คาดว่าจะแกว่งตัวในกรอบแคบ ขณะที่ดาวโจนส์เมื่อคืนที่ผ่านมาปิดติดลบเล็กน้อย ส่วนตลาดหุ้นอื่นในภูมิภาคเอเชียเช้านี้อยู่ในแดนบวก-ลบสลับกัน ทั้งนี้ ตลาดฯยังคงไร้ปัจจัยใหม่จากต่างประเทศ 
ขณะที่ตลาดมีปัจจัยที่ยังกดดันในขณะนี้อยู่ 3 เรื่อง ได้แก่ 1. ความกังวลในการประชุมสภาคองเกรสของผู้นำสหรัฐฯเกี่ยวกับปัญหา Fiscal Cliff  2.ความกังวลที่กรีซจะสามารถไถ่ถอนหนี้ 4,000 ล้านยูโรได้หรือไม่ และ 3.ตัวเลข GDP ของญี่ปุ่นที่ติดลบในไตรมาส 3
อย่างไรก็ดี คาดการณ์ว่าวันนี้จะมีแรงซื้อหุ้นแบบกระจายในหุ้นขนาดเล็ก ส่วนหุ้นขนาดใหญ่ก็คงจะยังมีแรงขายอยู่ พร้อมให้แนวรับ 1,285-1,290 จุด ส่วนแนวต้าน 1,298-1,302 จุด